Samsung inviterer til Unpacked-event den 9. juli

Samsung har netop bekræftet datoen for årets sommer-Unpacked, og det sker allerede onsdag den 9. juli. Her løfter elektronikgiganten sløret for næste generation af deres foldbare telefoner — og måske mere end det.

Eventet finder sted i Brooklyn, New York, men kan som altid streames live via Samsungs YouTube-kanal fra klokken 16 dansk tid.

Under sloganet “Ultra Unfolds” lægger invitationen op til, at vi kan forvente nyt i den foldbare topklasse. Selvom Samsung endnu ikke officielt har bekræftet modelnavne, peger lækager og rygter i retning af, at Galaxy Z Fold 7 og Galaxy Z Flip 7 får deres debut denne dag.

Særligt Z Fold 7 ser ud til at være centrum for opmærksomheden. Ifølge oplysninger fra Android Headlines og den velkendte gadget-lækker OnLeaks, bliver den nye Fold-model væsentligt tyndere end sin forgænger. Når den er foldet ud, skulle Z Fold 7 måle blot 4,5 millimeter i tykkelsen — kun en anelse mere end verdens aktuelt tyndeste foldbare telefon, Oppo Find N5, der måler 4,2 millimeter.

Til sammenligning er Samsungs nuværende Galaxy Z Fold 6 5,6 millimeter tyk, mens Googles Pixel 9 Pro Fold ligger på 5,1 millimeter. En markant slankere profil kan altså være på vej, hvilket vil være kærkomment for de brugere, der synes, dagens foldables fylder lige lovligt meget i lommen eller tasken.

https://youtu.be/5X7lUY5-ASE?si=zm0n_9G4rsRNMok4

Ud over en tyndere konstruktion peger lækkede specifikationer på, at Galaxy Z Fold 7 får en større 8,2-tommer indvendig skærm og en 6,5-tommer udvendig skærm. Det tyder på, at Samsung har arbejdet på at kombinere mere skærmplads med et slankere design — uden at gå på kompromis med batteriet, der fortsat ventes at være på 4.400 mAh.

Indmaden ser også ud til at få en opgradering. Z Fold 7 ventes drevet af Qualcomms nye Snapdragon 8 Gen 4 Elite-chip og kan ifølge rygterne blive udstyret med et 200-megapixel hovedkamera. Det vil i så fald være en markant forbedring af kameradelen, som tidligere Fold-modeller ikke har været kendt for at dominere markedet med. Telefoto- og ultravidvinkelkameraerne ventes dog at være de samme som i forgængeren.

Samsungs foldbare telefoner er i forvejen nogle af markedets dyreste, og en ny ultratynd model vil formentlig ikke ændre på det. Til gengæld lægger sommerens Unpacked op til, at der bliver sat fokus på designforbedringer og nye tekniske landvindinger, som kan gøre foldables mere attraktive for et bredere publikum.

Der er altså god grund til at holde øje med skærmen den 9. juli, hvis du overvejer at skifte til en foldbar smartphone — eller bare er nysgerrig på, hvor markedet bevæger sig hen. Samsung Unpacked kan følges live via YouTube – og vi følger naturligvis op med alt det vigtigste her på siden, så du hurtigt kan få overblikket.

Samsung inviterer til Unpacked-event den 9. juli